Þingræður haldnar á Alþingi Íslendinga



Herra forseti. Allshn. hefur athugað þessa þáltill. á þskj. 168 og orðið sammála um að mæla með, að hún verði samþ. með smávægilegum orðalagsbreytingum, sem sjá má á þskj. 693. - Ég sé ekki ástæðu til að ræða um þessa þáltill. nánar. Hún skýrir sig sjálf, grg. er mjög ýtarleg, og þarf ég þess vegna ekki að hafa fleiri orð þar um.



Herra forseti. Þessi þáltill. á þskj. 245, um heyforðabúr, hefur verið rædd í allshn. N. hefur orðið sammála um að breyta tillgr. allmikið, eins og fram kemur á þskj. 688. Aðalbreytingin á tillgr. er sú, að því er slegið föstu, að Búnaðarfélag Íslands verði aðili að þeirri athugun um möguleika á stofnun heyforðabúra, sem þáltill. fer fram á. - N. er einróma um að leggja til, að till. verði samþ. eins og hún er orðuð á þskj. 688.



Herra forseti. Ég þarf ekki að tala langt mál um þessa ályktun. Till. var að lokinni fyrri umr. vísað til hv. allshn., og n. mælir einhuga með, að hún verði samþ., og er þeirrar skoðunar, að hér geti verið um þýðingarmikið mál að ræða, ekki eingöngu fyrir okkur, heldur geti ef til vill menn af öðrum þjóðum notið góðs af. Þeir, sem rannsakað hafa þessar heitu lindir og jarðefni, telja, að í þeim muni felast mjög holl efni til lækninga. Ég vænti þess vegna, að hv. Alþ. fallist. á að samþ. þessa ályktun.



Herra forseti. Þetta mál, sem hér liggur fyrir um ferðir m/s Herðubreiðar, er mikið áhugamál Austfirðinga, er telja, að Herðubreið hafi sérstaklega verið ætlað það verkefni að annast samgöngur við Austurlandið. Allshn. hefur orðið sammála um að mæla með samþykkt till., þó nokkrir hv. nm. með fyrirvara, og leyfi ég mér að mæla með samþykkt till.



Herra forseti. Ég hef skrifað undir þetta nál. með fyrirvara, og það er sakir þess, að ég treysti mér ekki til að dæma um það, hvort hægt væri að binda skipið svo í ferðum eins og till. ákvarðar, að skipið verði eingöngu í siglingu austur um land frá Reykjavík til Siglufjarðar. Því miður varð n. það á að senda ekki þáltill. til Skipaútgerðarinnar til þess að fá upplýsingar um, hvernig háttað væri um ferðir skipanna og möguleikana á því að ákvarða svona ferðir skipsins. Og það er sakir þess, að þessar upplýsingar lágu ekki fyrir og komu ekki fram í n., að ég skrifa undir með fyrirvara. Hins vegar mun ég greiða þessari till. atkv. Ég vil á engan hátt vera meinsmaður slíkrar ályktunar, en geri það í því trausti, að hæstv. ríkisstj. taki sínar ákvarðanir í þessu efni eftir því, sem málavextir eru.



Herra forseti. Þáltill. á þskj. 261, sem borin er fram af Hannibal Valdimarssyni, er um það að heimila ríkisstj. að greiða allt að því 400 þús. kr., án þess að mótframlag komi á móti, vegna skemmda, sem orðið hafa á hafnarmannvirkjum á Ísafirði og talið er að valdið hafi miklum töfum í sambandi við framkvæmd verksins. Fjvn. hefur athugað þessa till. og rætt um hana mjög mikið og auk þess sent hana til umsagnar til vitamálastjóra, og er svar hans birt sem fylgiskjal með nál. Það eru færð ýtarleg rök fyrir þessari ósk hv. flm. í grg. og m. a. bent á, sem er rétt, að það eru ýmis fordæmi fyrir því, að ríkissjóður hafi greitt allháar fjárfúlgur vegna skemmda, sem orðið hafa á mannvirkjum úti um land, og það án þess að krefjast mótframlags frá viðkomandi hafnarsjóði. Þó er þetta undantekningarregla frekar en aðalregla, enda vitað, að ýmis önnur mannvirki en þau, þar sem skemmdirnar voru greiddar að fullu úr ríkissjóði, hafa verið greidd af báðum aðilum, og skal ég ekki fara út í það nánar. En í flestum þeim tilfellum eða jafnvel öllum þeim tilfellum, þar sem ríkissjóður hefur greitt framlagið, án þess að nokkuð kæmi á móti, hafa komið til óviðráðanleg öfl, svo sem stórbrim, ofviðri, sandburður eða eitthvað annað, er telja má til óviðráðanlegra atvika. Inn í það hafa að vísu oft fléttazt nokkuð umsagnir viðkomandi aðila, að ekki hafi verið gengið nægilega vel frá þessum mannvirkjum á sínum tíma og þess vegna hafi skemmdirnar orðið að einhverju leyti. Þar standa fullyrðingar á móti fullyrðingum, og fjvn. hefur að sjálfsögðu ekki haft neinar ástæður til þess að rannsaka, að hve miklu leyti tjónin hafa orðið vegna ónógs undirbúnings frá vitamálaskrifstofunni. En hitt er vitað, eins og ég tók fram áðan, að það hafa ávallt verið að verki einnig óviðráðanleg öfl, frá náttúrunnar hálfu. Og það er þess vegna, sem lögin um hafnarbótasjóð hafa nú verið endurskoðuð og þeim verið breytt, eins og hv. þm. er kunnugt um. Hér er hins vegar ekki vitað að nein náttúruöfl hafi verið að verki, um það liggja ekki fyrir neinar upplýsingar. Þó er náttúrlega möguleiki fyrir því, að hér hafi verið að verki ísrek, ef það hefur verið slík veðrátta, en um það liggja engar upplýsingar fyrir. Og fjvn. hefur enga ástæðu eða aðstöðu til þess að geta rannsakað, hvort raunverulega hefur verið hér um einhverja vanrækslu að ræða eða veilu í undirbúningi. Það hefur hún ekki tækifæri til þess að rannsaka á þessu stigi málsins, og þess vegna gat hún ekki undir neinum kringumstæðum fallizt að leggja til að heimila að greiða, hvorki 400 þús. kr. né neina aðra upphæð án mótframlags, þar sem þá væri farið beinlínis hér inn á nýja braut, sem mjög væri erfitt að fóta sig á. Hins vegar vill fjvn. láta athuga þessi mál sérstaklega og það m. a. vegna þeirra raka, sem koma fram í grg. á þskj. 261, og þá einnig vegna þeirra annarra erinda, sem komið hafa til fjvn. í sambandi við ýmis önnur mannvirki, sem ég áður hef rætt um. Þess vegna telur n., að það sé eðlilegt, að þetta verði rannsakað mjög gaumgæfilega, eins og hún leggur til í till. sinni á þskj. 608. Þar er lagt til, að rannsakað sé, hvort sigið stafi að áliti þeirra manna, sem eiga að skoða það, af tæknilegum mistökum, er vitamálastjórninni verði gefin sök á, eða af óviðráðanlegum orsökum og þá hvers eðlis þær hafi verið, hve víðtækar skemmdirnar eru og á hvern hátt þær verði bættar að fullu, einnig hvort megi áætla, hvað endurbæturnar muni kosta, og hvort meira hefði kostað að framkvæma hafnargerðina samkvæmt öðrum till., er vitamálastjórnin gerði, og þá hversu miklu meira fé sú aðferð hefði kostað, hvort hún hefði mátt teljast öruggari og hvers vegna hún hafi ekki verið valin. Það liggur fyrir í erindum frá hafnarsjóði Ísafjarðar, að hann hafi átt kost á því að velja um tvær gerðir í sambandi við framkvæmdirnar. Hann hafði sjálfur valið þá gerðina, sem hér um ræðir og ekki reyndist örugg, og er að sjálfsögðu nauðsynlegt að vita um það í sambandi við þetta mál, hvort það hafi verið ódýrara fyrirkomulag að framkvæma verkið þannig, eða þá hvaða ástæður aðrar liggja til þess, að hafnarsjóður eða hafnarnefnd valdi að taka þessa aðferðina til að stækka mannvirkið; einnig hvort líklegt sé, að framkvæmdir hefðu ekki tafizt vegna fjárskorts, þó að engar skemmdir hefðu orðið á hafnarmannvirkinu, og ef svo er, þá hvað langan tíma. Vitamálastjóri hefur m. a. haldið því fram, eins og sést á hans bréfi, að hann telji ekki, að drátturinn stafi eingöngu af þeim skemmdum, sem hér hafa orðið, því að vitað sé, að aðrar framkvæmdir hafi dregizt fyrir féleysi, og það sé ekki ólíklegt, að þessar hefðu einnig dregizt, og þess vegna sé óeðlilegt að leggja þann hluta kostnaðarins á ríkissjóð, hvað sem líður öðrum kostnaði í sambandi við skemmdirnar, og liggur þó ekki í þessum hans orðum viðurkenning fyrir því, að ríkissjóður eigi að greiða neitt af skemmdunum. Þá er gert ráð fyrir því, að skýrslur skoðunarmanna verði sendar ráðuneytinu fyrir 1. júní n. k. og ríkissjóður greiði kostnaðinn við þessar athuganir. Það er að sjálfsögðu einnig ætlazt til þess, að hafnarnefnd Ísafjarðarkaupstaðar verði gefið tækifæri til þess að hafa aðila við skoðunina og gera sinar athugasemdir og ábendingar í sambandi við rannsókn málsins og svo að sjálfsögðu einnig vitamálastjóra. Eftir að þessar till. hafa verið birtar hér, á þskj. 608, ásamt nál., þá hefur n. átt samtal við hv. þm. Hafnf. (EmJ), sem einnig er vitamálastjóri, eins og kunnugt er, og hann sagzt mundu gefa yfirlýsingar um það hér undir þessari umr., að þessar rannsóknir verði látnar fara fram af vitamálastjórninni og að hafnarnefnd Ísafjarðar verði þá gefið tækifæri til þess að hafa mann við, fulltrúa frá sér, til þess að gæta sinna hagsmuna undir þeim rannsóknum. Ég vil lýsa því yfir, að svo framarlega sem sú yfirlýsing fullnægir því, sem tekið er fram hér í brtt., þá mun ég fyrir hönd n. taka aftur brtt. og vænti þá einnig, að hv. flm. taki aftur aðaltill. Hvorki ég né fjvn. hefur nokkra ástæðu til þess að vantreysta því, að núverandi vitamálastjóri láti þessa rannsókn fara fram eins og til er ætlazt í brtt. Hann hefur til hliðsjónar þar, hvað ætlazt er til, og að því verki verði lokið fyrir þann tíma, sem ákveðið er. Og með því að hann hefur látið orð um það falla við mig, að þetta yrði gert ríkissjóði að kostnaðarlausu, þá sé ég enga ástæðu til annars en að taka slíka yfirlýsingu gilda, ef hún kemur fram. Í sambandi við það vil ég leyfa mér að upplýsa, að þegar þetta verk var framkvæmt, þá hafði núverandi vitamálastjóri ekki aðra eða meiri ábyrgð á þessum framkvæmdum en venjulegur ráðh. hefur, sem fer með þau mál, svo að það er ekki hægt að halda því fram, að hann sé í því máli neitt hliðhollur, og mun hann því geta talizt alveg hlutlaus aðili í málinu. En komi hins vegar ekki fram yfirlýsing frá hv. þm. Hafnf., sem er fullnægjandi fyrir n., eftir því sem ég hef þegar lýst, þá mun n. að sjálfsögðu óska eftir því:, að brtt. komi til atkvæða og verði samþykkt.



Herra forseti. Mig langar til, að gefnu tilefni frá hv. frsm. fjvn., að fara um þetta mál nokkrum orðum. Það er nú svo með framkvæmd og gerð hafnarmannvirkja, að þau eru tíðum með nokkuð öðrum hætti en gerð annarra mannvirkja, vegna þess fyrst og fremst, að þar verður oft að tefla á tvær hættur vegna veðurlags, og það er t. d. þess vegna, að ekki er unnt að vinna þær að vetrarlagi, þegar allra veðra er von. Ef svo kemur eitthvert áhlaup eða illviðri, meðan á gerð mannvirkisins stendur, þá getur það í vissum tilfellum valdið nokkru tjóni. Eins er það líka, að eins og vinnu hefur verið hagað við hafnarmannvirki hér á landi að undanförnu, þar sem höfð hafa verið undir í einu kannske 30 mannvirki eða fleiri, þá er það oft svo, að það er ekki auðvelt að hafa fullnægjandi eftirlit með framkvæmd verksins á öllum stöðum, vegna þess að þar eru ekki til staðar nema tiltölulega fáir verkfræðingar. venjulegast 4, sem skipta sér af þessum störfum og verða oft og tíðum meira bundnir á einum stað en æskilegt væri og geta svo ekki sinnt fullkomnum störfum á öðrum. Einnig er það að athuga, að þegar unnið er á svona mörgum stöðum eins og ég nú gat um, þá hefur ekki ævinlega tekizt að fá vana verkstjóra alls staðar til þess að standa fyrir verkum, og hafa líka af því hlotizt nokkur óþægindi. Engu af þessu er þó sennilega til að dreifa í þessu tilfelli, sem hér um ræðir. Hér hefur það komið fyrir, að uppfylling, sem gerð var á Ísafirði 1948, hefur sigið nokkuð, eða frá því um nokkra cm og allt upp í rúman metra mest. Nú hefur hv. þm. Ísaf. farið þess á leit, að ríkissjóður bætti þetta tjón. Eftir því, sem ég hef getað séð á þeim gögnum málsins, sem fyrir liggja, - en eins og hv. frsm. tók fram, þá hafði ég ekki beint með þetta verk að gera þá, þar sem ég gegndi öðrum störfum, - en eftir því sem ég fæ bezt séð, þá mun þetta koma til af því, að botn hafi ekki verið fullkomlega traustur undir mannvirkinu og þess vegna sigi þetta niður í heilu lagi, án þess að þeir „konstruktions“-partar, sem þarna var um að ræða, bæði festing, járn og annað, hafi að nokkru leyti gefið sig. Spurningin er þess vegna eingöngu um það í þessu tilfelli, hvernig búið hafi verið um verkið, áður en það var hafið. Nú skýrði ég hv. fjvn., samkvæmt ósk hennar, frá því, sem fyrir lá um þetta mál, í bréfi til n., dags. 6. jan., sem prentað er hér með nál. og hv. þm. hafa getað lesið og kynnt sér. Hefur hv. fjvn. óskað eftir því, að með frekari rannsókn yrði aflað frekari upplýsinga um ýmislegt í sambandi við þetta verk, og kemur það fram í breytingum, sem n. flytur á þskj. 608. Eins og hv. frsm. sagði, hefur hann og flm. till. átt viðræður við mig um málið, eftir að þetta kom fram, og hefur sú orðið niðurstaðan af þeim viðræðum, að ég hef lagt til að taka að mér, með aðstoð verkfræðinga eða verkfræðings a. m. k., þá rannsókn, sem hér er farið fram á af hálfu n. að gera, og mér finnst það raunar eðlilegasta leiðin, frekar en að fá til þess utanaðkomandi menn á þessu stigi málsins. Sú leið er alltaf opin, ef hæstv. ríkisstj. og hv. fjvn. gera sig ekki ánægðar með þær upplýsingar, sem fram kynnu að koma við mína athugun. Ég vildi þess vegna, eins og hann óskaði raunar eftir, lýsa yfir því, að ég mun taka að mér að kynna mér þetta mál til hlítar og rannsaka það ofan í kjölinn og reyna að svara öllum þeim spurningum, sem felast í brtt. n. Ég tel víst, að þessu megi takast að ljúka áður en sá tími er liðinn, sem í till. n. segir, sem er 1. júlí n. k. Þó er þar við að athuga, að sá verkfræðingur, sem hafði umsjón með framkvæmd þessa verks og var danskur maður, er ekki lengur búsettur hér á landi, ef til hans þyrfti að ná, sem ég veit ekki um á þessu stigi, hvort talið verður nauðsynlegt, en hann var af öllum, sem til hans þekktu, talinn mjög gegn og starfhæfur maður í sinni stöðu. Ég sem sagt vil taka að mér, eftir ósk hv. frsm. n., að leitast við að svara þeim spurningum, sem gert er ráð fyrir að svarað verði í till. n., og leggja þær fyrir hæstv. ríkisstj. og þá Alþ., ef þess kann að verða óskað. Eðlilegur gangur á málinu teldi ég því að væri nú á þessu stigi sá, að till. væri vísað til hæstv. ríkisstj. í trausti þess, að þessi athugun, sem ég nú hér hef lofað, yrði látin fara fram. Afgreiðsla málsins yrði þinglegust á þann hátt.



Herra forseti. Ég sé ekki ástæðu til að ræða frekar efnislega þá till., sem hér er til umræðu, en mun fyrir hönd n. taka aftur brtt. á þskj. 608, eftir þá yfirlýsingu, sem gefin hefur verið, þar sem bæði ég sem form. n. og n. öll treystir fullkomlega vitamálastjóra til þess að láta rannsóknina eða athugunina fara fram, eins og hann hefur gefið yfirlýsingu um. Ég læt það hins vegar á vald hv. flm., hvort hann dregur till. til baka eða gerir till. um að vísa henni til ríkisstj. eftir þá yfirlýsingu, sem hér hefur komið fram, en fyrir hönd n. tek ég aftur þá till., sem er á fyrr nefndu þingskjali.



Herra forseti. Það er aðeins út af ummælum hv. þm. Ísaf., að ég neyddist til þess að taka hér aðeins til máls. Hann sagði, að það væri vegna þess dráttar, sem hefði orðið á þessu máli hér hjá fjvn., að ekki væri nú hægt að leyfa að byggja á þessu mannvirki aðkallandi verk. 



Herra forseti. Það er algerður misskilningur af hendi hv. form. fjvn., að ég hafi nokkuð sakað fjvn. fyrir að hafa tafið málið eða legið á því. Hitt sagði ég, að afleiðing þess, að Alþ. tæki nú ekki efnislega afstöðu til málsins og afgreiddi það ekki á þessu þingi, yrði sú, að ekki yrði hægt að hefjast þarna handa fyrr en að rannsókn lokinni, þ. e. a. s. fyrr en eftir mitt sumar. En strax á næsta vori hefði þurft að hefja byggingu mannvirkja í þjónustu atvinnulífsins á Ísafirði á uppfyllingunni við þennan hafnarbakka. Og það er þessi dráttur, sem ég lýsti áðan, sem kemur til með að verða mjög bagalegur og dýr Ísafjarðarkaupstað, af því að Alþ. fæst ekki til að taka efnislega afstöðu til málsins nú og þykir nauðsyn á rannsókn. Hins vegar tel ég það líka alveg að tilefnislausu hjá hv. form. fjvn. að koma hér sérstaklega til þess að lýsa því yfir, að fjvn. hafi ekki gefið nein loforð um að bæta það tjón, sem hér hafi á orðið. Það hafði enginn hermt neitt slíkt loforð upp á hv. fjvn., því að hún hefur enga þá rausn sýnt í þessu máli, og var þess vegna alveg að tilefnislausu fram tekið. Hitt er vitanlegt, að úr því að rannsókn á að fara fram, þá bíður það þangað til sú rannsókn hefur legið fyrir, að hæstv. ríkisstj. eða Alþ. kannske næst taki afstöðu til málsins efnislega. Ég sé svo ekki ástæðu til að orðlengja frekar um málið, en tel, að oft hafi nú Alþ. að fengnum ófyllri og lakari upplýsingum, en hér liggja fyrir í grg., sem eru útdrættir úr fundargerðabókum hafnarnefndar frá því að verkið hófst og þangað til á s. l. hausti, tekið ákvarðanir um jafnvel stærri mál, en þetta. Þetta þýðir í raun og veru það, að farið var fram á 400 þús. kr. mótframlagslausa greiðslu úr ríkissjóði, sem ríkissjóður samkv. hafnarlögum kæmi undir öllum kringumstæðum til að borga 2/5 hluta af, og þá er þetta um eða innan við 200 þús. kr., sem gæti komið á ríkið að borga meira, ef Alþ. gerði sérstaka ályktun um að borga þetta tjón án mótframlags af hendi hafnarsjóðs Ísafjarðar.



Herra forseti. Ég vil aðeins taka það fram hér út af því, sem hv. þm. Ísaf. sagði, að mér er ekki kunnugt um annað, en að rúmur helmingur af bakkanum sé um það bil frá genginn og í fullu lagi, eða á annað hundrað metrar, ef' ég man rétt, og að þau mannvirki, sem um hefur verið talað að reisa á bakkanum, séu á þessum hluta hans. Og ég tel, að þótt þessu máli verði ekki lokið eða því verði frestað fram til 1. júlí n. k., þá muni verða nægilegt verkefni fyrir Ísfirðinga að vinna á þeim hluta bakkans, sem þegar er fullgerður, þó að frestað sé að taka ákvörðun um hinn.



Mér þykir nú ærið nóg, herra forseti, um misskilning í þessu máli. Það er ekki við þann hluta hafnarbakkans, sem fullgerður er, sem á að reisa það mannvirki, sem ég hér hef minnzt á. Það er einmitt við þann hlutann, sem er ófullgerður vegna skemmdanna, sem h/f Ísfirðingur, togarafélagið á Ísafirði, hefur sótt um að byggja stórt fiskverkunarhús, og samkvæmt skipulagi hafnarinnar verður það ekki byggt svo nálægt bátahöfninni, að hægt sé að byggja það við þann hluta hafnarbakkans, sem nú er fullgerður. Það er vitanlegt, að það hefði þurft að byrja á þessu mannvirki núna í maímánuði í vor, en rannsókninni verður sennilega ekki lokið miklu fyrir júlíbyrjun. Þetta kemur því vissulega til þess að torvelda togarafélaginu að hefja byggingu síns mikla og dýra mannvirkis, sem er þó brýn nauðsyn á að geta byggt. Og það er annar aðili, en hafnarsjóður Ísafjarðar, sem á að reisa það mannvirki og kosta, svo að það hefði sannarlega vel getað verið í gangi hvort tveggja, áframhaldið á byggingu þess hafnarbakka, sem nú hefur staðið yfir að byggja á sjöunda ár, og bygging þess mannvirkis, sem nú er orðið aðkallandi að byggja fyrir privatfyrirtæki í bænum. Menn virðast því hafa sýnt meiri rósemi í þessu heldur en efni standa til. Hér var vissulega þörf á því, að málinu gæti miðað áfram og hægt væri að taka á því þannig, að því lyki. Það er auðsætt mál, að við það, að nú verður að framkvæma síðari hluta mannvirkisins á miklu dýrari tíma en ella hefði orðið, þá kemur mikill kostnaður af því einu, auk þess sem það kostar mikið fé að bæta skemmdirnar, svo að nemur hundruðum þúsunda króna áreiðanlega. Ég lofaði því áðan að fara ekkert inn á efnishlið málsins og skal halda mér við það. Þetta mál verður sennilega með gögnum lagt fyrir Alþingi næst.



Herra forseti. Ég hefði að sjálfsögðu óskað þess, að þessi till. hefði fengizt samþ. hér á Alþ. Ísafjarðarkaupstaður hefur orðið þarna fyrir miklu tjóni, og það tjón er svo stórfellt, að hafnarsjóður Ísafjarðar á erfitt með, eins og nú standa sakir, að rísa undir því fjárhagslega. Ég taldi það algera hliðstæðu við það, sem áður hefur gerzt, að þegar félitlir hafnarsjóðir hafa orðið fyrir miklu fjárhagslegu áfalli í sambandi við hafnargerðir, þá hefur í nokkrum tilfellum ríkissjóður hlaupið undir baggann, haldið gerð mannvirkja, sem fyrir skemmdum urðu, áfram og greitt það, sem kostaði að bæta skemmdirnar, án mótframlags úr héraði. Formlegast taldi ég - og það gerði ég raunar í samráði við form. fjvn. - að flytja um þetta sérstaka þáltill., svo að málið yrði rækilega kynnt þingheimi, áður en tekin yrði ákvörðun um það að hlaupa þarna undir baggann líkt og annars staðar hefur verið gert á miklu óformlegri hátt og oft og tíðum eftir á, án þess að Alþ. vissi um það fyrr en síðar. Ísafjarðarkaupstað reið og á að geta lokið þessu mannvirki, sem nú hefur staðið yfir nokkuð á sjöunda ár, fyrir næsta sumar, með því að það hefur nú verið sótt um að byggja þýðingarmikil mannvirki fyrir atvinnulífið á Ísafirði á uppfyllingu við þennan umrædda hafnarbakka, sem fyrir skemmdunum hefur orðið. En við það, að Alþ. fæst nú ekki til þess að taka afstöðu til þessa máls, verður líklega að synja því þýðingarmikla atvinnufyrirtæki, sem þarna ætlaði að reisa mannvirki á uppfyllingunni við hafnarbakkann, um aðstöðu til þess á komandi sumri. Þetta verður afleiðingin af þessum drætti, sem á málinu verður, þó að rannsókn kunni að verða lokið fyrir 1. júlí í sumar. Þegar það varð ljóst, að hv. fjvn. fékkst ekki til að mæla með þessari till. til samþykktar, þá sá ég ekki annað, en að næstbezti kosturinn væri sá að fylgja till. í því breytta formi, sem fjvn. gat fallizt á, sem sé, að það yrði skipuð hlutlaus n. til þess að rannsaka þessar skemmdir, sem á hafnarbakkanum hafa orðið, og orsakirnar til þeirra. Ég var sannfærður um, að það mundi koma í ljós við slíka hlutlausa rannsókn, að hafnarnefnd Ísafjarðar og trúnaðarmenn hennar hefðu í einu og öllu farið eftir fyrirmælum þeirra sérfræðinga, sem yfirstjórn verksins höfðu á hendi fyrir hönd vita- og hafnarmálastjórnarinnar, og að hafnarnefndin á Ísafirði yrði þannig á engan hátt dregin til ábyrgðar fyrir þeim skemmdum, sem orðið hafa. Og ég er sannfærður um það, hvenær sem rannsókn fer fram á þessu, að niðurstaðan hlýtur að verða sú. Þess vegna er ég ákaflega fús til þess út af fyrir sig, að afgreiðsla málsins síðar, í höndum ríkisstj. eða Alþ., verði háð slíkri niðurstöðu. Ég skal svo ekki fara inn á efnishlið þessa máls við þessa umr. Ég hef lýst þessu máli rækilega hér við 1. umr. málsins og mun nú aðeins lýsa því yfir, að ég fellst á, að þáltill. á þskj. 261 verði vísað til hæstv. ríkisstj. í trausti þess, að hún feli vitamálastjórninni að rannsaka orsakir þessara skemmda, sem þarna hafa orðið, og það, hversu mikið muni kosta að bæta skemmdirnar, og þá vænti ég þess, að Ísafjörður verði látinn fá svipaða aðstoð og aðrar hafnir hafa fengið, þegar orðið hafa stórskemmdir á hafnarmannvirkjum, sem hafnaryfirvöld viðkomandi staðar verða ekki dregin til ábyrgðar fyrir. Ég fellst sem sé á, að till. verði vísað til ríkisstj. í trausti þess, að hlutlaus rannsókn fari fram.